*Osvrt na kazališnu predstavu*

**Mali požari**

*Viši razredi naše škole 30. listopada 2024. posjetili su zagrebačko Kazalište Malu scenu te se kazališnom predstavom „Mali požari“ suočili s temom mentalnoga zdravlja djece i mladih.*

Upravo zbog najavljene teme, očekivala sam priču koja će me potaknuti na razmišljanje, no doživjela sam mnogo više od očekivanoga. Kraj predstave dočekala sam preplavljena emocijama, s postavljenim brojnim pitanjima o ljudskim odnosima, o boli i načinima kako se nosimo s teškim životnim trenutcima.

**U kaosu bolnih iskustava**

Kroz sudbine dvoje glavnih lica, tinejdžera Nine i Tristana, predstava nas vodi kroz svijet usamljenosti, straha, ali i nade. U središtu priče nalaze se osobe čiji su životi isprepleteni boli, tišinom i neizgovorenim osjećajima. Svaki od njih na svoj način nosi teret prošlosti i traži svjetlo u tami vlastitih misli. Predstava „Mali požari“ prikazuje emocionalnu dubinu i unutarnje borbe dvoje mladih koji se suočavaju s vlastitim strahovima, traumama i potrebama koje često ostaju neprepoznate ili neizrečene. Kroz njihovu priču predstava istražuje teme usamljenosti, zanemarenosti, traženja pažnje i pomoći te složenosti međuljudskih odnosa. Jedan od ključnih elemenata predstave je lik mlade djevojke Nine, čiji emocionalni teret nastaje zbog zanemarivanja od strane oca, što je oblikuje u osobu koja traži prihvaćenje i pažnju. Vrlo je uočljivo nespominjanje Ninine majke u cijeloj predstavi. Njezin otac, iako fizički prisutan, emocionalno je distanciran. On je vatrogasac i Ninin heroj koji gasi požare, ali ne vidi vatru u vlastitoj kćeri. Nini nedostaje njegova ljubav i razumijevanje zbog čega se osjeća izgubljeno i zanemareno. Ta unutarnja praznina tjera je da traži potvrdu vlastite vrijednosti, da pokuša pronaći nekoga tko će je vidjeti i čuti. Ona je osoba koja ne odustaje od drugih, čak ni onda kada se oni sami povuku. Želi postati vatrogasac i gasiti tuđe požare. S druge je strane Tristan, mladić koji nosi unutarnju bol i tugu zbog razorene obitelji te skriva svoje osjećaje od drugih, što vodi njegovoj tišini i podcjenjivanju sama sebe. Njegove misli su mračne, njegove emocije duboko zakopane, a njegov pogled često izgubljen. Dok Nina traži pažnju kroz borbu, Tristan se povlači u sebe, a njegova šutnja postaje njegovo najveće breme. Najpotresniji trenutak u predstavi je bio onaj u kojem Tristan donosi odluku da više ne može nositi bol u sebi. Suicidalna misao koja ga proganja bila je izgovorena i djelovala je zastrašujuće. No, upravo u tom trenutku kada mu se čini da je sve izgubljeno, Nina pruža ruku

i pokazuje mu da nije sam. Ova scena bila je teška za gledanje, ali je nosila snažnu poruku – ponekad je dovoljno samo jedno biće, jedna osoba koja će nas vidjeti i čuti da nas spasi. Upravo se u tom trenutku događa duboko Ninino i Tristanovo emocionalna povezivanje. Dvije su osobe koje se nalaze na istom putovanju kroz vlastite unutarnje požare. Iako se oboje nose sa svojim problemima, njihova povezanost postupno postaje svjetlost koja im omogućava da se međusobno razumiju i prepoznaju, unatoč svemu što skrivaju. Oni su poput dviju različitih zvijezda na tamnom nebu koje se približavaju i prepoznaju u svojoj nesavršenosti i u tom kaosu bolnih iskustava pronalaze utjehu jedno u drugome.

**Svi smo mi ponekad kao lutke od papira**

Lik Ninina oca nosi papirnatu masku. Tim postupkom predstava prikazuje kako emocionalna distanca i skrivanje vlastitih unutarnjih borbi sprječavaju prepoznavanje stvarne boli onih koji su najbliži. On je otac koji je prisutan, često samo u ostavljenim papirnatim porukama i podsjetnicima, ali ne vidi niti razumije duboku patnju svoje kćeri. Noseći masku, skriva svoje stvarne osjećaje i svoju bol. Maska je metafora za unutarnju hladnoću i nesposobnost da se poveže s onima koji ga trebaju. Ne samo da je to fizički objekt koji skriva njegov identitet, već predstavlja psihičku blokadu koja ga sprječava da prepozna vlastite slabosti i boli. Maska koju nosi Ninin otac nije samo način da sakrije svoje osjećaje, već je i način kojim se štiti od stvarnosti. On je vatrogasac, netko tko je navikao gasiti vanjske požare diljem svijeta, no onaj koji gori u kćeri ostaje za njega nevidljiv. Stalno se bori s vlastitim nesigurnostima i ne zna kako se nositi s njima pa maska postaje način da prekriva vlastitu iscrpljenost. Bez sumnje, i on nosi svoje unutarnje požare, strahove i boli koje je godinama potiskivao. Osoba je koja se stalno bori s pritiscima vanjskoga svijeta i očekivanjima da bude čvrst i jak čak i kada se suočava s vlastitim nesrećama. Kroz ovaj lik predstava pokazuje koliko štetno može biti potiskivanje i zanemarivanje osjećaja i potreba – vlastitih, i potreba onih koje volimo. Pokazuje nam i da naši roditelji nisu svemoćni i idealni.

Važnu su ulogu u predstavi imale plošne papirnate lutke. Vizualan je to element koji je naizgled lagan i lomljiv, lako zapaljiv, a predstavljaju Ninu, Tristana i svakoga od nas. Glumci ih koriste u scenama u kojima likovi govore o svojim najdubljim i najbolnijim osjećajima, simbolizirajući jaku ranjivost. Potresno djeluje scena u kojoj Ninin otac uzima papirnatu malu Ninu i ljulja je u naručju. Je li to samo Ninina neispunjena želja? Ili je to trenutak očeva suočavanja s osjećajima? Svi smo mi duboko u sebi osjetljivi, iako se izvana činimo jaki i samopouzdani. Lutke nas uče da unatoč svojoj krhkosti možemo pronaći snagu u procesu rasta i obnavljanja. Svaki ožiljak koji nosimo priča je o našoj izdržljivosti.

**Naši požari**

Predstava daje i prikaz pogrešnih načina suočavanja s problemima. Tristan skriva svoje osjećaje i povlači se u tišinu, što ga sve više udaljava od drugih. Nina s druge strane pokušava spasiti nekoga tko možda još nije spreman za pomoć dovodeći se u opasnost da ostane povrijeđena. Može biti vrlo opasno ako se prenese poruka da je naša odgovornost „popraviti“ druge ljude. Njezin se otac, umjesto suočavanja s problemom, skriva iza posla i fizičke distance. Ovi primjeri pokazuju kako mnogi ljudi biraju pogrešne strategije suočavanja kroz šutnju, potiskivanje ili bijeg.

Retrospektivne scene koje se ponavljaju kroz cijelu priču korištene su kako bi se dublje istražili unutarnji svjetovi likova i pružilo razumijevanje njihovih prošlih trauma. Redatelj je ovim postupkom želio naglasiti utjecaj prošlih događaja na sadašnjost likova, prikazujući kako nerazriješene traume mogu oblikovati naše ponašanje i odnose. No, upravo to, kao i činjenica da predstava ne nudi jednostavna i očita rješenja, otežava praćenje radnje, pogotovo mlađim gledateljima, stoga dvojim da je predstava u cijelosti lako shvatljiva jedanaestogodišnjacima koji su je uz nas starije gledali.

Predstava „Mali požari“ nisu samo priča o Nini i Tristanu, već priča o svima nama koji se ponekad osjećamo usamljeno, izgubljeno ili nesigurno. Podsjeća da svi nosimo svoje požare, ali da ih ne moramo znati ugasiti sami. *„Mali su požari za male, a veliki za velike vatrogasce“*, rečeno je. Naučila me koliko je važno biti tu za druge, ali i prepoznati kada mi sami trebamo pomoć. Ona je priča za one koji su spremni slušati i osjetiti i za one koji su možda i sami nekada gorjeli u tišini.